Akula Kucaca Ekuqhutshweni Kohlelo Lokulotshwa Kwesisekelo Sombuso
Kukhanya kuphuma imibiko eyehlukeneyo ngendlela okuqhutshwa ngayo uhlelo lokulotshwa kwesisekelo sombuso esitsha
Ingxabangxoza ikhanya iqhubeka kudaba lokulotshwa kutsha kwesisekelo sombuso, kuphuma imibiko eyehlukeneyo yokuthi uhlelo lokuyathatha imibono kazulu solumisiwe, abakhokhela loluhlelo kudale lepalamende i Constitutional Parliamentary Committee-COPAC, besithi umsebenzi uyaqhubeka ngemfanelo. Omunye wabagcinisihlalo be COPAC uMnumzana Edward Mkhosi utshele umsakazo weStudio 7 ukuthi okuhluphayo yikuthi akukavunyelwana ukuthi ngobani abazaloba imibono ezavela kuzulu, ngamabandla womathathu akuhulumende womanyano, esithi kuhlupha njalo udaba lwemali. Inhlanganiso elwela ukulotshwa kwesisekelo sombuso esitsha iNational Constitutional Assembly isola uhlelo lokulotshwa kwesisekelo esitsha oluqhutshwa nguhulumende. UMnumzana Rejoice Ngwenya yingcwethi ecubungula ezombusazwe, njalo engomunye wabantu abangene izifundo zokuyathatha imibono kazulu ezangena kusisekelo esitsha lapho sesilotshwa. UNgwenya utshele uBrenda Moyo weStudio 7 ukuthi ngengxabangxoza ekhona ekuqhutshweni kohlelo lokulotshwa kutsha kwesisekelo sombuso, abazangena kuzulu lokhe bengakaziswa ukuthi bazakuya kuziphi izigaba lokuthi bazahamba nini.